
ANUNŢURI 


* Tinerii actori de la trupa Ardalion a 
Giorgianei au mers la Ineu să joace 
piesa de teatru „Aşteptarea”, sâmbă- 
ta aceasta. Le dorim şi alte spectacole! 


+ Duminica trecută PS Nestor al Devei 
şi Hunedoarei a târnosit biserica 
„Sfânta Cuv. Parascheva” din filia 
Luncşoara, parohia Visca, unde slu- 
jeşte părintele Adrian-lulian, care 
a fost hirotesit iconom pentru străda- 
nia depusă în restaurarea şi înfrumu- 

IRINA ORDÂNSKAIA 
Miresele hui Hristos 


Romanul "Miresele lui Hristos" este inspirat din fapte reale, fiind dedicat monahilor şi 
monahiilor care au pătimit în anii de prigoană comunistă. 

În mijlocul unei lumi atee, aceştia au avut de înfruntat nevoinţe grele, răbdând asupri- 
rea autorităţilor, deportări, lagăre, frig, foame, boli şi sărăcie lucie. Păşind pe drumul 
crucii, trecând uneori prin suferinţe cumplite, ei găseau puterea de a se ruga şi a-L slăvi 
pe Dumnezeu, păstrându-şi credinţa. 


ŞTIRI 


* Vineri, 25 Noiembrie 2022, ora 19:00, în sala de concerte a Palatului Cultu- 
ral Arad, va avea loc concertul „Colindul sfânt şi bun”. Vor urca pe scenă: 
Grupul psaltic Tronos; Grupul psaltic Sfântul loan Damaschin din 
Arad; Paula Hriscu; Formaţia Rapsodia. (sursa: arhiepiscopiaaradu- 
lui.ro) 


* În perioada 21 noiembrie 2022 — 27 decembrie 2022, se va desfăşura, în 
Arhiepiscopia Aradului, Concursul „Colindăm, Doamne, colind”, ediţia 
a II-a, pentru coruri de copii şi tineret, iniţial printr-o preselecție a înregistră- 
rilor, iar apoi prin interpretarea din 27 decembrie de la Catedrala Veche, a 
corurilor selecţionate. (sursa: arhiepiscopiaaradului.ro) 


+ PS Timotei Prahoveanul a participat joi, ca delegat al Părintelui Patriarh 
Daniel, la deshumarea osemintelor Părintelui Dionisie Ignat, care 
odihnea de 18 ani în apropierea Chiliei „Sfântul Mare Mucenic Gheorghe” de 
la Colciu, în Sfântul Munte Athos. La cea mai recentă ședință de lucru a Sino- 
dului Mitropoliei Munteniei şi Dobrogei, Patriarhul României a anunţat că va 
propune Patriarhiei Ecumenice canonizarea părinţilor Dionisie Ignat şi Petro- 
niu Tănase. (sursa: basilica.ro) 


+ Duminca trecută a trecut la Domnul Maica Ecaterina Fermo. Fostă 
actriţă întoarsă la Hristos, maica Ecaterina a ales să îşi petreacă ultimii ani 
din viaţă la mănăstirea Petru Vodă. Este cunoscută pentru cartea sa, „Talita 
Kumi. Inviind pe drumul Damascului”. (sursa: basilica.ro) 

TIMPUL 


locul întâlnirii noastre 
cu Dumnezeu 


Arhim. Petru, 
stareţul mănăstirii Essex 


Timpul este ceva tragic în viaţa 
omului, pentru că fiecare nou an mă- 
soară cât de aproape este sfârşitul. 
Ne este timpul prieten sau vrăjmaş, 
binecuvântare sau blestem? Felul în 
care măsurăm timpul este necesar, 
dar este și relativ, artificial. Desigur, 
omul nu a fost zidit pentru a fi în- 
temniţat în timp, ci a fost zidit pen- 
tru veşnicie. 


Pentru om, timpul vădeşte iubi- 
rea lui Dumnezeu pentru el, căci 


în Pronia Sa cea plină de bunătate EI 
l-a plăsmuit pe om în timp și spaţiu 
pentru a se folosi de „caracterul 
schimbător al timpului”, despre care 
vorbesc filozofii, și a avea putinţa de 
a se pocăi. Este cu neputinţă a prinde 
clipa: până ce o numim „prezent”, ea 
deja a devenit trecut. Caracterul 
schimbător al timpului este însă o 
binecuvântare pentru om, fiindcă îi 
dă prilejul să se schimbe în bine şi să 
zidească înlăuntrul său o stare du- 
hovnicească. Sfântul Pavel ne în- 


deamnă să răscumpărăm vremea 
vieţii, căci zilele sunt rele. 


Vremea vieţii noastre dobân- 
deşte valoare și înţeles nu potrivit 
numărului anilor pe care i-am trăit, 
ci potrivit măsurii în care ne 
folosim cât mai bine de ea. In 
paremiile care se citesc la praznicele 
cuvioşilor, se spune că bătrâneţea 
este cu adevărat cinstită dacă omul 
are înţelepciune şi viaţă curată. 
„Ajungând curând la desăvârşire, 


sf. Edmund, regele Angliei 


(+20 noiembrie 869) 


A ajuns pe tron la doar 14 ani, pentru curăţia şi înţelepciunea sa precoce. 
Dintre comorile pe care le-a prețuit cel mai mult a fost o bucăţică din Sf. 
Cruce, primită în dar de la tatăl său, în urma unui pelerinaj în Țara Sfântă. 
A domnit 13 ani, fiind un rege blând şi plin de credinţă. Invazia vikingilor 
păgâni l-a silit la luptă. El a transmis conducătorului acelora: „Nicicând în 
viaţa aceasta nu se va supune Edmund lui Ingvar, căpetenia păgână, dacă 
acesta nu se va supune el mai întâi credinţei în Mântuitorul Hristos!”. A 


fost prins de vikingi și ucis în timp ce se ruga în biserică. 

dreptul a plinit ani îndelungaţi”. 
Aceasta înseamnă că viaţa lor şi-a 
atins plinătatea. Foarte des spun 
oamenii: „Cât timp am pierdut în 
viaţa mea!” Din păcate, creştem cu 
modele lumii acesteia şi nu ştim cum 
să ne folosim aşa cum se cuvine de 
marele dar al timpului. În întuneri- 
cul neştiinţei, oamenii se raportează 
la timp întorcându-se cu nostalgie la 
un trecut care nu le mai aparţine. 
Alteori, vrăjmaşul îi duce în deznă- 
dejde, amintindu-le toate eşecurile 
din trecut. Alţii îşi mută mintea în 
viitor prin imaginaţie. Este tragic că 
omul are înclinația de a observa mai 
uşor însemnele timpului asupra ce- 
lorlalţi decât asupra sa. El mereu 
vrea să scape de stricăciunea prici- 
nuită de trecerea timpului, vrea să 
fie nemuritor pe pământ. Însă tim- 
pul şi moartea au venit ca act de ne- 
ţărmurită iubire a lui Dumnezeu 
pentru om, ca omul să nu devină 


nemuritor împreună cu răul din el. 


Împreună cu răscumpărarea timpu- 
lui, avem nevoie şi de plinătatea 
vieţii. Mijlocul pe care trebuie să-l 
folosim pentru ca viaţa noastră să-şi 
atingă plinătatea şi să răscumpere 
veşnicia este însuşi timpul. Sfântul 
Vasile cel Mare spune că timpul este 
un interval care se desfăşoară din 
clipa zidirii lumii. Este un interval de 
timp care are un început şi un sfâr- 
şit; el a început odată cu zidirea lu- 
mii şi se continuă în paralel cu evo- 
luţia lumii. Sfântul Sofronie spune că 
timpul este locul întâlnirii noastre cu 
Dumnezeu; este vremea în care 
Dumnezeu zideşte dumnezei. Din 
punct de vedere liturgic, termenul 
„kairos” („luarea vremii”) se foloseş- 
te atunci când spunem că preoţii „îşi 
iau kairos (vreme)”, adică se pregă- 
tesc printr-o scurtă slujbă înainte să 
intre în altar pentru a sluji Liturghia. 


În acelaşi fel, timpul vieţii noastre 
este un răstimp în care ne pregătim 
pentru viaţa ce va să fie. Sfântul Ni- 
colae Cabasila spune că viaţa în 
Hristos se seamănă în această lume, 
însă va rodi deplin abia în viaţa ce va 
să fie. 


O pricină pentru care până şi noi 
creştinii risipim timpul este că nu 
avem o atitudine de ascultare faţă de 
părinţii noştri duhovniceşti, nici față 
de Tradiţia Bisericii. Cel ce nu cu- 
noaşte taina ascultării, risipeş- 
te vremea vieţii sale, deşi, ome- 
neşte vorbind, poate avea reali- 
zări măreţe şi strălucite. In afara 
ascultării, nu va putea aduna decât 
câteva firimituri de la masa bogată a 
Tradiţiei Părinților noştri. 


Spunem atât de des la slujbe: 
„Binecuvântată este Împărăţia Tată- 
lui şi a Fiului şi a Sfântului Duh 


Am fost făcut să n-am 


Am fost făcut să n-am 
pe-acest pământ, nimic. 
Ca pasărea pe ram 
cobor şi mă ridic! 


Pe ziduri de cetăţi 
m-am îndârjit să lupt, 
pândar de bunătăţi 
din care nu mă-nfrupt. 


Şi dragostea de neam 
m-a făurit să cânt 
moşia-n care n-am 

doi coți pentru mormânt. 


Și pentru-aceasta fac 
osânda cea mai grea, 
nici zdreanţa-n care zac 
nu e măcar a mea. 


Nichifor Crainic 


Şi dac-am fost poet 

sau luptător de rând, 

azi, sunt doar un schelet 
ce spânzură de-un gând... 


La geam grilajul des 
rânjeşte guri de fier, 
lăsându-mă să ies 
cu sufletul spre cer. 


C-am fost făcut să n-am 
pe-acest pământ, nimic. 
Ca pasărea pe ram 
cobor şi mă ridic ! 

Secolul de aur 
al icoanei ruseşti 


"Viaţa şi creaţia lui Andrei Rubliov 
coincid cu o perioadă de răscruce 
în istoria Rusiei. Obosită de răz- 
boaie civile, pustiită de invaziile 
mongole, ţara face mari eforturi de 
reîntregire. Contactele cu Bizanțul 
favorizează dezvoltarea extraordi- 
nară a artei. Perioada de maxi- 
mă înflorire a iconografiei 
ruseşti o reprezintă secolele 
al XIV-lea şi al XV-lea. Puterni- 
ca dezvoltare a picturii de icoane 
pare să fie un răspuns la creşterea 
amenințării exterioare, o încercare 
de căutare a forţelor dinlăuntru, 
necesare eliminării suferințelor. 


Tot în această perioadă asistăm la 
renaşterea spirituală a Rusiei, fi- 
gura dominantă fiind cea a Sf. Ser- 
ghie de Radonej, întemeietorul 
mănăstirii de lângă Moscova şi 
duhovnicul mai multor generaţii 
de prinți ruşi. Prin exemplul vieţii 
sale, Sf. Serghie şi-a salvat poporul 
de la decăderea spirituală şi i-a 
redeşteptat credinţa. 


Renaşterea artei bisericeşti are loc 
odată cu venirea în Rusia a lui Te- 
ofan Grecul şi a altor artişti bizan- 
tini. Pictura acestei perioade stă 
sub semnul a trei şcoli şi concepte 
artistice: Novgorod, Pskov şi Mos- 
cova. 


Sf. Boris şi Gleb. Şcoala din Novgorod 


Cea mai veche şcoală este cea 
novgorodeană. Cetatea scăpase 
de invaziile tătare, fiind la răscru- 
cea unor importante drumuri co- 
merciale care asigurau legătura cu 
Occidentul, fapt ce îi va asigura 
dezvoltarea economică şi cultura- 
lă. Prezenţa tătarilor în zona Mării 
Negre va slăbi contactele cu Bizan- 
ţul şi va determina orientarea ico- 
narilor spre tradiţia locală, popu- 
lară. În acest moment vine Teofan 
Grecul, cel care va influenţa puter- 
nic şcoala din Novgorod. 


Dintre operele sale ruseşti, s-au 
păstrat picturile murale ale Biseri- 
cii Schimbarea la Faţă (anul 1378). 
Este vorba de un curent pur bizan- 
tin, caracterizat de proporţiile pre- 
lungite ale personajelor şi de liber- 
tatea de mişcare a acestora. Cu 
timpul, pictorii locali se orientează 


Ridicarea la cer a Sf. Ilie. Şcoala din Pskov 


tot mai mult spre tradiţia popula- 
ră, aceasta observându-se din fun- 
dalul roşu al icoanelor, coloritul 
mai intens, formele simplificate şi 
geometrizate. 


Pskov, celălalt centru de pictură, 
fusese satelitul Novgorodului seco- 
le de-a rândul şi abia în veacul al 
XIV-lea începe să-şi găsească in- 
dependenţa şi specificitatea. Inflo- 
rirea maximă a artei iconografice 
pskoviene se situează la cumpăna 


secolelor XIV-XV. Icoanele pictate 
acolo se caracterizează prin com- 
poziţie asimetrică, dinamică, fapt 
ce le oferă o expresivitate aparte. 
Predomină verdele închis şi diferi- 
te tonuri de roşu, care aduc un 
plus de dramatism. Fundalurile 
aurii alternează cu cele galbene, 
dând strălucire icoanelor. Tipică 
este şi îmbinarea tonurilor lumi- 
noase şi întunecate în chipurile 
sfinţilor. 


Cea mai nouă este şcoala 
moscovită, căci şi oraşul începe 
să se dezvolte mai târziu, iniţial 
stând sub influenţa Vladimirului. 
Dar spre sfârşitul sec. XIV vin tot 
mai mulţi artişti greci, care vor 
influenţa puternic pictura locală, 
în primul rând Teofan Grecul. Una 
dintre cele mai strălucite manifes- 
tări ruseşti ale influenţei bizantine 
este iconografia lui Andrei Rubli- 
ov. Chipurile zugrăvite de el nu 
sunt naive, ca ale şcolii din Novgo- 
rod, ci denotă o maturitate a gân- 
dirii şi o artă desăvârşită. Ele sunt 
un răspuns la durerea nemărginită 
a existenţei, la acea durere expri- 
mată de Mântuitorul: „ÎIntristat e 
sufletul Meu până la moarte”. 


Rubliov reuşeşte să creeze o 
sinteză între modelul bizan- 
tin şi specificul rusesc. Respin- 
ge pictura severă şi plină de dra- 
matism a lui Teofan, renunţă la 
contraste şi dă o nouă abordare 
luminii. El se detaşează de arhais- 
mul ascetic şi de răceala bizantină, 
dând căldură și farmec trăsături- 
lor. Rubliov reuşeşte să păstreze 
rigoarea iconografică, punând o 
pecete personală, a timpului şi 
locului în care a trăit. Deşi zugră- 
vite în vremuri de cruzime şi dure- 
re, icoanele îi făceau pe cei ce le 
priveau să uite de lume. Armonia 
din ele a învins discordia, violenţa 
şi cruzimea care domneau peste 
tot. 

A venit părintele Voicescu (unul 
dintre apropiații lui Valeriu Gafen- 
cu de la Târgu Ocna şi împreună- 
lucrător cu el al Rugăciunii inimii; 
părintele Constantin a făcut 12 ani 
de închisoare -n.n.). L-a spovedit şi 
l-a împărtăşit pe Ţuţea. După aceea 
multă vreme a stat tăcut, rugându-se 
sau gândindu-se, tăcerea fiind la el 
de o subtilă ambiguitate. Am crezut 
că a adormit, când deodată a început 
să-mi vorbească despre anii de tem- 
niţă. 


- Eram bolnav, în temniţă, şi aveam 
febră. Am strigat: mă doare capul. 
Zice gardianul: şi pe mine mă doa- 
re... Ce am păţit eu în viaţa asta a 
mea! Pentru că am ţinut la poporul 
acesta... Am făcut 13 ani de închi- 
soare. Când m-au pus în libertate, 
nu am văzut niciodată un câmp mai 
glorios. Am avut brusc conştiinţa 
spaţiului. Era o minune a lui Dum- 
nezeu ... Mi-a plăcut în liceu mai 
mult geometria. Sunt foarte încor- 
porat în spaţiu fiindcă sunt religios. 
O religie pur temporală e cu nepu- 
tință. Templul e spaţiul sacru. Şi 
vecinătăţile devin sacre în prezenţa 
lui... 


Nu am crezut că voi fi pus în liberta- 


p 


Ganduri 


despre închisoare 


te. Aveam doar o hăinuţă de puşcă- 
riaş. Ne dădeau o zeamă chioară şi 
mămăligă friptă. M-au bătut... M-au 
arestat acasă. Nici nu ţin minte 
anul... Când m-au anchetat, am leşi- 
nat din bătaie. Iacătă că n-am murit! 
Am stat la Interne 3 ani. Am fost dus 
după aceea la Jilava, la Ocnele Mari 
şi pe urmă la Aiud. Eu mă mir cum 
mai sunt aici. De multe ori îmi do- 
ream să mor. Am avut mereu laşita- 
tea de a nu avea curajul să mă sinu- 
cid. Din motive religioase... Sinuci- 
derea e ofensă adusă Duhului Sfânt. 
Treisprezece ani)... 


Am vorbit odată într-o sală de puş- 
cărie, terminând cu cuvintele: ni s-a 
făcut onoarea de a muri pentru 
poporul român. Eram mai tânăr. 
Acum mă simt arestat şi aici... 


Am stat în fort la Jilava şi ţineam 
conferinţe. M-au izolat într-o came- 
ră, iarna, cu geamurile deschise. Am 
fost dus în celulă abia când îmi dă- 
duse sângele pe nas, de frig. M-au 
frecţionat băieţii şi m-au încălzit. La 
un moment dat, în frigul ăla, do- 
ream atâta să mor... Sunt stări uma- 
ne când dorinţa de moarte e o nece- 
sitate. E un mare paradox: cum să 
scapi în şi prin moarte?... 


Din jurnalul lui Radu Preda 


cu Petre Ţuţea 


Nu pot să povestesc tot ce am suferit 
pentru că nu pot să ofensez poporul 
român spunându-i că în mijlocul lui 
s-au petrecut asemenea monstruozi- 
tăţi. 


Gânguritul porumbelului, care se- 
aude până aici (era imobilizat în 
pat, în cămăruţa lui din Bucureşti — 
n.n.), îmi aduce aminte de celula 
mea de la închisoare, când îl auzeam 
şi-mi sporea melancolia. Eram invi- 
dios pe libertatea lui... 


În închisoare eram cot la cot cu 
Dumnezeu, dar acum trebuie să 
mă lupt şi pe cont propriu, dar se 
vede treaba că sunt un creştin im- 
perfect... 


Noi n-am făcut neamul românesc de 
râs. Asta a fost grija mea... Şi toţi cei 
din generaţia mea au simţit această 
grijă. 


Numai prin rugăciune şi dialo- 
gul cu cei din celulă am reuşit 
să depășesc momentele de că- 
dere. Cel mai greu mi-a fost la izo- 
lare, în singurătate totală. Aş fi dorit 
să aud măcar un şoarece sau o mus- 
că... Nu ştiu cum am suportat. Poate 
prin rugăciune... numai prin ea. 


SF. IACOV TSALIKIS c: 22 noiembrie 1991) 


Când Îl pui pe Hristos hrană şi pază vieţii tale, optimismul şi nădejdea cea bună sălăşluiesc în tine, în 
ciuda tuturor căderilor, neputinţelor şi nenumăratelor noastre păcate. Minuni se întâmplă în fiecare zi, 
dar noi nu le vedem, nu le acordăm importanţă. Faptul că Dumnezeu, în ciuda tuturor petelor noastre 
şi a păcatelor nu Se mânie şi nu întrerupe legăturile Lui cu noi, asta nu este o mare minune? 

La umbra lui Gheron Iosif 


Părintele Arsenie 
Pustnicul 


Părintele Arsenie Pustnicul (1886 
— 1983), cunoscut şi sub numele 
Arsenie Isihastul, a fost, vreme de 
40 de ani, împreună-nevoitorul 
stareţului Iosif Isihastul. Pe numele 
de mirean Anastasie Galanopulos, 
era originar din Pont. lată câteva 
obiceiuri din casa părintească: 


Atât timp cât trăia bunicul, toți 
copiii de parte bărbătească rămâ- 
neau împreună cu el şi după ce se 
căsătoreau, până la moartea aces- 
tuia. Casa se asemăna cu o mică 
obşte, în care bunicul era aseme- 
nea unui stareţ faţă de care exista 
un deosebit respect. Toţi membrii 
familiei, înainte de a pleca pentru 
câştigarea pâinii celei de toate zile- 
le, trebuiau să treacă pe la bunic, 
să-i sărute mâna şi să ia binecu- 
vântarea lui. Seara, atunci când 
bărbaţii se întorceau de la muncă, 
ultima noră era obligată să le spele 
picioarele. Şi nu puteai spune că 
erau puţini, căci ajunseseră la cin- 
cizeci şi două de linguri. 


Și în privința cultivării virtuţii, 
bunicul era un exemplu pentru toți. 
Niciodată nu se mânia, ci povățuia 
cu toată dragostea. Dar nu lăsa să 
se creadă că cele pe care le sfătuia, 
nu le lucra el mai întâi. Desigur nu 
lipseau din când în când şi unele 
măiestrii ale bunicii, pentru a fi 
arătată copiilor virtutea bunicului. 
De multe ori bunicul venea foarte 
obosit de la muncă şi se aşeza la 
masă. Atunci bunica îi făcea inten- 
ționat mâncarea foarte sărată. 
Când bunicul lua o lingură, o 
scuipa îndată şi, fără să protesteze 
sau să facă vreo observație, striga: 
Apă! Apă! Aduceţi apă! Şi turna 
apă din belşug în mâncare, până 
când aceasta se putea mânca, du- 
pă care continua să mănânce liniş- 
tit, ca şi cum nu s-ar fi întâmplat 
nimic. Alteori bunica îi gătea mân- 


carea complet nesărată. Şi bunicul 
iarăşi striga: Sare! Sare! Aduceţi 
sare! Dar, de fiecare dată după ce 
se sătura cu aceste mâncăruri, se 
scula, se însemna cu semnul Sfintei 
Cruci şi spunea din adâncul inimii: 
Slavă ie, Dumnezeule, că am 
mâncat şi astăzi! 


Încă din copilărie, Anastasie a ma- 
nifest o râvnă deosebită pentru cele 
sfinte. După ce a crescut, a mers pe 
rând în Rusia, la Constantinopol, 
iar de aici, în Ţara Sfântă unde, 
timp de 10 ani, a slujit în Biserica 
Sfântului Mormânt. In acest loc, 
prin lucrarea lui Dumnezeu, l-a 
cunoscut Părintele Ieronim din 
Eghina, care i-a devenit pildă de 
vieţuire creştină. Tot în Ţara Sfântă 
a primit tunderea în monahism şi 
numele Anatolie. 


Dorind să părăsească viaţa din lu- 
me, a mers la Muntele Athos, stând 
vreme de câţiva ani în Mănăstirea 
Stavronikita unde a şi primit schi- 
ma cea mare şi numele Arsenie. 
După un timp a primit binecuvân- 
tarea pentru a începe a se nevoi de 
unul singur. Prin pronia dumneze- 
iască, avea să întâlnească un alt 
tânăr, ce căuta acelaşi lucru, cu ace- 
eaşi fervoare. Este vorba de Gheron 
Iosif Isihastul, pe care l-a întâlnit 
pe vârful Muntelui Athos, şi alături 
de care a hotărât să se nevoiască 
până la sfârşitul vieţii pământeşti a 
unuia dintre ei. lar Dumnezeu a 
rânduit ca acest lucru să se întâm- 
ple vreme de 40 de ani, până la 
moartea lui Gheron Iosif. 


Cei doi tineri l-au întâlnit mai întâi 
pe Bătrânul Daniel Katunakiotul, o 
aleasă „floare a pustiei”, care trăia 
în peştera Sfântului Petru. De la 
Părintele Daniel, au deprins cei doi 
ucenici să slujească Sfânta Litur- 
ghie în fiecare noapte, să bată mii 


de metanii, să se cufunde în con- 
templaţia duhovnicească, să cheme 
harul Sfântului Duh cu lacrimi de 
pocăință, să mănânce o singură 
dată în zi pâine uscată şi alte nevo- 
inţe. După privegherile de toată 
noaptea, niciunul dintre părinţi nu 
se odihnea vreodată aşezându-se pe 
pat, ci stând pe o mică bancă. Cât 
despre îmbrăcămintea lor, cei doi 
asceţi se îmbrăcau cu un simplu 
veşmânt monahal fie iarna, fie vara, 
şi umblau desculți, încât mulţi îi 
considerau nebuni. Şi aveau drepta- 
te aceia, căci erau nebuni pentru 
Hristos. 


Părintele Arsenie Pustnicul se ocu- 
pa în timpul zilei şi cu munca. În 
timpul primilor ani petrecuţi în 
Peştera Sfântului Vasile, situată la 
mare înălțime pe un versant, el urca 
şi cobora muntele, de mai multe ori 
la rând, cărând provizii nu numai 
pentru chilia lor, ci şi pentru ceilalți 
pustnici. Mai căra pe umeri pietre 
şi alte materiale de construcţii pen- 
tru a repara şi păstra colibele. In- 
trebat cum reuşeşte aceasta, ştiut că 
un singur drum dura mai mult de 2 
ore, părintele spunea că toată pute- 
rea îi vine prin primirea binecuvân- 
tării pentru drum şi prin rostirea 
rugăciunii lui lisus, care îl însoțea 
permanent. 


În 1938, cei doi pustnici au hotărât 
să coboare în Schitul Sfânta Ana 
Mica. Au vieţuit în acest loc până în 
1953. După aceea, au coborât şi mai 
jos, la Schitul Nou (Nea Skiti). Pă- 
rintele Iosif Isihatul a trecut la cele 
veşnice în 1959. Părintele Arsenie 
mai a vieţuit apoi la o chilie a Mă- 
năstirii Hilandar şi, în timpul ulti- 
milor 3 ani din viaţă, la Mănăstirea 
Dionisiu, mutându-se la cele veşni- 
ce pe 2 septembrie 1983. 


I.G. 

Lucrarea duhovnicească 


pocăinţța (4 


“repere de înțelegere- 


Arhim. Simeon Kraiopoulos 


Pocăinţa biruieşte egoismul 


Pocăinţa nu poate să se arate binevo- 
itoare faţă de egoism, fie că acesta 
este rănit, fie că nu, pocăinţa zdro- 
beşte egoismul. De exemplu, ai o ra- 
nă şi pe această rană o zgândări şi cu 
cât o zgândări, cu atât te doare mai 
mult. Pocăinţa are puterea să 
usuce rana în taină, adică egois- 
mul rănit. O usucă de aşa manieră 
încât nici durere nu mai există, nici 
locul nu se mai cunoaşte. 


Pocăinţa cea adevărată dărâmă ido- 
lul care este înlăuntrul nostru, egois- 
mul, voia proprie, taie capul iubirii 
de sine, şi nu mai rămâne nimic care 
să fie rănit. Câtă vreme egoismul 
există, el este rănit. Astfel, omul îşi 
zdrobeşte inima, plânge şi se tângu- 
ieşte. Dovada este că nădăjduieşte în 
mila lui Dumnezeu, în iertarea pe 
care o dă Domnul. Nădăjduind, se 
căiește şi mai mult. Astfel, are loc 
curățirea omului. Lucruri simple, 
frumoase, îmbietoare! Deşi sunt îm- 
bietoare, este de mirare că le lăsăm 
de-o parte şi dăm atenţie celor nesă- 
buite. 


Există primejdia ca, atunci când po- 
căinţa nu este autentică, omul să se 
căiască, să plângă, să se ruşineze, dar 
fără nicio nădejde în mila lui Dum- 
nezeu, fără nicio speranţă în iertarea 
pe care o dă Dumnezeu. Există, de 
asemenea, primejdia să se încreadă 
cineva în mila lui Dumnezeu, fără să- 
şi smerească sufletul, fără să se că- 
iască cât poate de mult. În această 
situaţie, nu putem vorbi nici de în- 
credere, nici de pocăinţa adevă- 


rată. Aşadar, acestea două înaintea- 
ză completându-se, merg împreună 
şi una o întăreşte pe cealaltă, cealaltă 
o înmulțește pe prima, ajutându-se 
reciproc. Astfel, se plineşte lucrarea 
dinlăuntrul omului, astfel se creează 
înlăuntru o stare minunată. Pentru 
un păcătos, pentru cel care are senti- 
mentul vinovăţiei, care are mustrări 
de conştiinţă, nu ştiu dacă în această 
lume de aici există trăire mai fru- 
moasă decât pocăinţa cea adevărată. 


„Praznicul” pocăinţei nu are sfârşit 


Sfinţii Părinţi au ajuns la culmea 
sfinţeniei şi tot căutau pocăinţa. Adi- 
că, cu cât trăieşte cineva mai mult în 
această lume şi cu cât se pocăieşte 
mai mult, cu atât o doreşte mai mult. 
Pocăinţa nu are final. „Praznicul” 
pocăinţei nu are sfârşit. Ce aflăm de 
la sfinţi, referindu-ne la rugăciunile 
rânduielii Sfintei Impărtăşanii? In- 
tâlnim rugăciuni ale Sf. Simeon, ale 
Sf. Ioan Damaschinul, ale Sf. Ioan 
Gură de Aur, ale Sf. Vasile cel Mare 
şi ale altor sfinţi. Ei vorbesc în aceste 
rugăciuni despre ei înşişi, grăiesc 
într-un mod personal. Deşi atinse- 
seră sfinţenia, erau copleşiţi de 
sentimentul păcătoşeniei. 


Când lumina lui Dumnezeu vine în- 
lăuntrul omului, când vine harul lui 
Dumnezeu, când îl lăsăm pe Dumne- 
zeu să lucreze nestânjenit, aşa cum s- 
a întâmplat în inimile sfinţilor, 
atunci omul vede ce înseamnă păca- 
tul, îşi vede egoismul, starea vicleană 
faţă de Dumnezeu şi părerea de rău 
este nesfârşită, pocăinţa nu se mai 


sfârşeşte. Oricât de mult s-ar pocăi 
cineva, când vede necurăţia care 
există înlăuntrul lui, se căieşte şi mai 
mult, nădăjduieşte şi mai mult în 
bunătatea lui Dumnezeu, în mila lui 
Dumnezeu. Se instalează o stare 
de pocăință tainică, un praznic, 
o sărbătoare, o desfătare conti- 
nuă. 


Avem în faţa ochilor noştri realitatea 
sfinţilor. Suntem noi mai presus de- 
cât aceştia? Sfinţii trăiesc pocăinţa, 
vorbesc despre păcat, simt păcatul şi 
grăiesc despre ei înşişi de o manieră 
care ne uimeşte! Ne uimeşte si faptul 
că noi nu avem în vedere ce se în- 
tâmplă înlăuntrul nostru şi avem o 
cu totul altă abordare a lucrurilor. 
Omul a folosit toată raţiunea, toată 
voia sa liberă, tot ce a primit ca chip 
al lui Dumnezeu, ca să se răzvrăteas- 
că împotriva lui Dumnezeu şi să se 
ridice pe sine, dacă este cu putinţă, 
mai presus decât Dumnezeu. Acest 
lucru nu s-a întâmplat doar lui 
Adam. Aceasta ispită străpunge fie- 
care suflet. Greu conştientizăm mize- 
ria dinlăuntrul nostru, aşa cum o 
conştientizau şi o simțeau sfinţii. 


Să ne ajute Dumnezeu măcar să înce- 
pem să dorim pocăinţa cea adevăra- 
tă! 

O întâlnire 
după moarte 


Această mărturie a fost dată în urmă cu câţiva ani de Mitropolitul Neofit de Morphou (Cipru) în fața mai 
multor credincioşi, spre întărirea acestora. 


Vi spun o întâmplare adevărată, 
despre o fată de vreo 22-23 de ani 
din Cipru, pe care am cunoscut-o 
când au adus-o la mine mama şi 
fratele ei. Fusese modernă, umbla 
prin cluburi şi discoteci cu prietene- 
le ei, petrecându-şi viaţa în distrac- 
ţiile tinereţii. 


Mi-a povestit că avusese un acci- 
dent groaznic de maşină şi că fusese 
în comă timp de 20 de zile, iar me- 
dicii au spus familiei că ori nu se va 
mai trezi, ori va fi doar ca o legumă, 
cu creierul afectat în totalitate. 


Am întrebat-o ce i s-a întâmplat şi 
fata mi-a povestit că se întorcea cu 
maşina acasă, după o noapte petre- 
cută la un club. În maşină erau încă 
două prietene. La un moment dat a 
pierdut controlul volanului şi maşi- 
na s-a răsturnat. Au fost duse la 
urgenţă. 


După 20 de zile de comă, tânăra s-a 
trezit şi prima ei întrebare a fost: 
„Ce se întâmplă cu cele două priete- 
ne ale mele care au murit acum 10 
zile?” 


Medicii au întrebat-o atunci sur- 
prinşi cum de ştie că cele două fete 
muriseră, căci într-adevăr muriseră 
cu 10 zile în urmă. Fata le-a zis că le 
-a văzut şi atunci a trebuit să poves- 
tească toate prin care trecuse. 


„Imediat după accident, spunea ea, 
mi-am văzut trupul tot mai mic şi 
apoi luminile oraşului dispărând 


încet, în timp ce sufletul meu se 
înălța ajutat de o Lumină. Apoi am 
văzut că mă apropriam de altă Lu- 
mină, care mi se părea, pe cum îna- 
intam, că se face tot mai dulce, până 
mi-am dat seama că pot vedea alt- 
fel. Erau doi îngeri care mă purtau. 
Şi în jurul meu am văzut mulţi alţi 
oameni, de toate rasele, urcând ca 
mine. Unii erau însoţiţi de îngeri, 
alţii nu, unii erau veseli, alţii erau 
posomorâţi. 


Ştiu că la început am fost şi eu tristă 
că plec din trup, dar pe cum înain- 
tam sau urcam, am început să simt 
o bucurie tot mai mare şi să văd o 
Lumină mai strălucitoare decât toa- 
te celelalte, iar noi toți mergeam 
spre ea. Apoi am văzut şi pe cei care 
locuiau în nişte câmpii cereşti. Iar 
printre ei l-am recunoscut pe buni- 
cul meu care m-a întrebat ce caut 
acolo, căci încă nu a venit timpul 
meu. Apoi a început să zică: Sfinţi- 
lor Îngeri, opriţi-vă! Îl voi ruga pe 
Sfinte Avxichie (acesta este un sfânt 
mucenic din Cipru, din secolul I — 
n.n.) pentru ea! Şi atunci am văzut 
că pleacă şi ştiu că eram foarte im- 
presionată de felul în care bunicul 
vorbea cu îngerii. 


Nu mult după aceea bunicul s-a în- 
tors şi le-a spus că îl rugase pe Sf. 
Avxichie şi că Ea (şi a arătat spre 
Lumina aceea orbitoare) a hotărât 
să mă întorc pe pământ, căci mai 
am de trăit şi de făcut pocăință, pe 
care nici nu am început-o încă. 


Atunci îngerii s-au dat înapoi şi eu 
am început să cobor. Bunicul rămâ- 
nea tot mai sus, iar atunci l-am în- 
trebat: Bunicule, ce este Lumina 
aceasta?” 


Acesta a fost cel mai emoţionant 
moment din toată relatarea fetei... 


„Lumina aceasta, mi-a spus bunicul, 
este Preasfânta Născătoare de Dum- 
nezeu şi Maica Luminii. 


Apoi am început să cobor şi vedeam 
în timpul acesta pe alţii care urcă şi 
mi-am dat seama că sunt sufletele 
celor care au murit de curând. Iar 
între ele le-am văzut pe cele două 
prietene ale mele. Le-am întrebat 
atunci: Şi voi aţi murit? Da, ne-au 
răspuns ele, în accidentul care s-a 
întâmplat acum 10 zile. Vedem că tu 
cobori acum. Te rugăm să le spui 
părinţilor noştri despre noi, unde 
suntem şi să se roage pentru noi.” 


Aşa s-a trezit fata aceea după cele 
20 de zile de comă, iar prima ei în- 
trebare a fost cum sunt prietenele 
ei. Apoi familia a adus-o la mine şi 
după ce mi-a povestit toate, am sfă- 
tuit-o să meargă la părinţii celor 
două prietene şi să le spună că fetele 
lor trăiesc cu sufletele în veşnicie şi 
că au mare nevoie de rugăciunile lor 
şi ale Bisericii. 


